## Plan razvoja tkivnog bankarstva

### NN 60/2011 (1.6.2011.), Plan razvoja tkivnog bankarstva

MINISTARSTVO ZDRAVSTVA I SOCIJALNE SKRBI

1331

Na temelju članka 6. Zakona o zdravstvenoj zaštiti (»Narodne novine«, broj 150/08, 71/10, 139/10 i 22/11), uz prethodno pribavljeno mišljenje Hrvatskog zavoda za javno zdravstvo i nadležnih komora ministar zdravstva i socijalne skrbi donosi

PLAN RAZVOJA

TKIVNOG BANKARSTVA

I.

Ovim Planom razvoja tkivnog bankarstva (u daljnjem tekstu: Plan) utvrđuju se ciljevi, načela i mjere za ujednačavanje kvalitete i sigurnosti tkiva i stanica za presađivanje te način i mjere uspostavljanja jedinstvenog modela upravljanja djelatnostima uzimanja, pohranjivanja i raspodjele darivanih tkiva na nacionalnoj razini.

Cilj Plana je postizanje standarda kvalitete i sigurnosti tkiva za presađivanje sukladno zahtjevima pravne stečevine Europske unije, preraspodjelom postojećih resursa, razmjenom stečenih i usvajanjem novih visoko specifičnih znanja i vještina te uspostavom jedinstvenog informacijskog sustava i jedinstvenog sustava kvalitete na nacionalnoj razini.

II.

Načela tkivnog bankarstva su:

1. Samodostatnost

Potrebe stanovništva Republike Hrvatske za opskrbom tkivima za presađivanje trebaju u najvećoj mogućoj mjeri biti zadovoljene na području Republike Hrvatske, odnosno tkiva prikupljena od stanovništva Republike Hrvatske uvijek trebaju imati prednost pred tkivima prikupljenim i obrađenim u ostalim zemljama.

2. Neprofitnost

Zdravstvene ustanove koje obavljaju djelatnosti uzimanja, pohranjivanja i raspodjele tkiva ne smiju stjecati dobiti za svoje radnike ili druge fizičke ili pravne osobe. Prihod koji zdravstvena ustanova ostvari mora se utrošiti isključivo za obavljanje i unapređenje djelatnosti uzimanja, pohranjivanja i raspodjele tkiva.

3. Darivateljstvo

Ostvaruje se kroz darivanje tkiva za presađivanje bez ikakve naknade, niti novčane, niti drukčije koja se može smatrati nadomjeskom novca. Darivateljstvo je isključivo nesebični čin solidarnosti.

4. Dostupnost

Postiže se takvim načinom obavljanja djelatnosti uzimanja, pohranjivanja i raspodjele tkiva od strane zdravstvenih ustanova koji omogućava stanovništvu korištenje svih zdravstvenih usluga povezanih s presađivanjem tkiva, u vremenskom periodu optimalnom za postizanje najboljeg učinka liječenja, sukladno prihvaćenoj dobroj praksi.

5. Kvaliteta i sigurnost tkiva za presađivanje

Zdravstvene ustanove obavljaju djelatnosti uzimanja, pohranjivanja i raspodjele tkiva sukladno propisima Republike Hrvatske, važećim stručnim smjernicama s područja kvalitete i sigurnosti tkiva za presađivanje i zahtjevima pravne stečevine Europske unije.

III.

Ciljevi razvoja tkivnog bankarstva su:

1. smanjenje, odnosno ukidanje liste čekanja za presađivanje tkiva,

2. povećanje dostupnosti i kvalitete liječenja presađivanjem tkiva,

3. ujednačavanje standarda kvalitete i sigurnosti tkiva za presađivanje sa standardima Europske unije,

4. transparentnost odgovornosti za kvalitetu s naglaskom na unapređenju kvalitete

5. smanjenje jediničnih troškova,

6. prikupljanje i raspodjela tkiva sukladno nacionalnim potrebama,

7. racionalizacija resursa i uspostava jedinstvenog modela,

8. kontinuirano unapređivanje prenošenjem znanja, iskustava i informacija između ustanova.

IV.

Mjere za ostvarivanje razvoja tkivnog bankarstva su:

1. Unapređenje spoznaje cjelokupnog stanovništva o darivanju tkiva:

– razvijanje svijesti cjelokupnog stanovništva o potrebama za tkivima i važnosti darivateljstva,

– razvijanje sposobnosti javnosti za boljim razumjevanjem informacija vezanih uz medicinska i ostala znanstvena postignuća s područja presađivanja tkiva u cilju stvaranja utemeljenog općeg javnog mišljenja,

– poboljšanje suradnje s medijima u cilju odgovornog praćenja pitanja vezanih uz darivanje tkiva.

2. Povećanje učinkovitosti uzimanja tkiva od živih darivatelja i umrlih osoba u Transplantacijskom programu:

– razvijanje svijesti o potrebama za tkivima među zdravstvenim radnicima i radnicima u zdravstvu,

– organiziranje i provođenje aktivnosti u okviru kontinuirane edukacije iz područja uzimanja tkiva,

– ustrojavanje nacionalne koordinacijske mreže za uzimanje, raspodjelu i presađivanje tkiva,

– organiziranje i provođenje aktivnosti posebno usmjerenih na kontinuiranu edukaciju koordinatora za prikupljanje tkiva.

3. Uspostavljanje jedinstvenog modela provođenja djelatnosti uzimanja, pohranjivanja i raspodjele darivanih tkiva na nacionalnoj razini:

– administrativno objedinjavanje postojećih stručnih radnika, tehničkih i prostornih kapaciteta ustanova čije ustrojstvene jedinice obavljaju djelatnosti tkivnog bankarstva,

– uspostavljanje organizacijske strukture po jedinstvenom nacionalnom modelu banke tkiva na način koji jasno uređuje sustav odgovornosti,

– ustrojavanje jedinstvenog sustava kvalitete,

– ustroj jedinstvenog sustava predostrožnosti i praćenja neželjenih štetnih događaja i reakcija,

– uvođenje jedinstvenog informacijskog sustava s jedinstvenim sustavom kodiranja,

– razvoj jedinstvenih standarda primjene i kriterija raspodjele.

4. Uspostavljanje jedinstvenog sustava kvalitete u presađivanju tkiva:

– izrada liste indikatora kvalitete i kriterija kvalitete nužnih za stvaranje zaključaka o sigurnosti tkiva za presađivanje te dostupnosti i učinkovitosti primijenjenog liječenja,

– ustroj mreže za praćenje indikatora kvalitete s definiranim obvezama dostavljanja podataka, načinima dostavljanja i rokovima,

– izrada baze podataka s definiranim kriterijima pristupa i korištenja,

– uspostava kriterija i sustava za procjenu kvalitete i izricanje korektivnih mjera u svrhu unapređenja,

– praćenje indikacija i racionalizacija primjene presadaka.

V.

U svrhu ostvarivanja mjera utvrđenih ovim Planom donijet će se akcijski planovi, kojim će se odrediti nositelji i način ostvarivanja mjera, rokovi izvršenja, način praćenja provođenja i učinkovitost provedene mjere te način izvješćivanja o provedenoj mjeri.

Rok za donošenje akcijskih planova iz stavka 1. ove točke je 1. lipnja 2012. godine.

VI.

Ovaj Plan stupa na snagu osmoga dana od dana objave u »Narodnim novinama«.

Klasa: 011-02/11-02/25

Urbroj: 534-07-11-1

Zagreb, 5. svibnja 2011.

Potpredsjednik Vlade i
ministar zdravstva i socijalne skrbi
mr. Darko Milinović, dr. med., v. r.

Ostalo, NN 60/2011-1331